Geosorok

**Geosorok** atau **geocache** adalah sebuah kegiatan luar berekreasi yang melibatkan penyorokan atau pencarian sebuah sorokan yang dinamakan sebagai *geosorok* di sesuatu koordinat menggunakan peranti penerima sistem kedudukan sejagat (GPS) atau peranti pintar. Sejak tahun 2000, lebih tiga juta geosorok sudah diletakkan di seluruh dunia.

Kebiasaannya, geosorok terdiri daripada sebuah bekas, buku log dan sebatang pen atau pensel. Apabila dijumpai, seseorang *penggeosorok* akan menulis namanya dan tarikh geosorok tersebut dijumpai. Geosorok tersebut kemudian diletakkan semula di tempat persembunyian asal. Bekas-bekas geosorok yang lebih besar turut mengandungi beberapa barangan seperti cenderamata dan mainan untuk tujuan pertukaran.

Geosorok mempunyai ciri yang serupa kegiatan lain seperti pencarian harta karun, *[[orienteering]]*, penanda aras dan *[[letterboxing]]*.

## Sejarah

Kegiatan geosorok mula muncul sejurus selepas Presiden Amerika Syarikat, Bill Clinton mengumumkan pengakhiran ciri penyahjituan koordinat dalam teknologi GPS dipanggil *Selective Availability* (ketersediaan terpilih) pada 2 Mei 2000. Secara langsung, sesebuah geosorok boleh ditandakan dengan koordinat yang lebih tepat.

Pada 3 Mei 2000, catatan pertama peletakan sebuah sorokan berkoordinat telah dilakukan oleh Dave Ulmer di Beavercreek, Oregon, Amerika Syarikat. Kedudukan latitud dan longitud sorokan tersebut telah diterbitkan melalui kumpulan berita Usenet *sci.geo.satellite-nav*. Menurut Ulmer, sorokan tersebut terdiri daripada sebuah baldi hitam yang hampir dibenam ke dalam tanah. Beberapa barangan seperti buku, makanan, video, perisian topografi dan alat melastik turut terkandung di dalam baldi tersebut. Dalam tiga hari pertama sejak penyembunyian, sorokan tersebut telah dijumpai sebanyak dua kali, dengan Mike Teague sebagai orang pertama yang menjumpai sorokan tersebut. Malangnya, sorokan tersebut telah musnah akibat kerja-kerja pemotongan rumput dan hanya sebiji tin kacang yang tinggal di tapak persembunyian asal. Tin kacang tersebut kemudian diselamatkan dan dijadikan barangan boleh dijejak (*trackable*) pertama bergelar Tin Kacang Asal (*Original Can of Beans*). Tapak persembunyian asal sorokan tersebut turut ditandakan dengan sebuah plak dan terdapat geosorok baharu yang berdekatan.

Mike Teague mula merekod pencarian sorokan pertamanya di dalam sebuah laman web peribadi yang kemudiannya ditambah baik menjadi sebuah senarai sorokan apabila semakin ramai warga Internet mula menyembunyikan sorokan dan membuat hantaran koordinat di *sci.geo.satellite-nav*. Pembesaran laman web tersebut telah menarik perhatian Jeremy Irish, yang mencadangkan penambahbaikan laman web termasuk ciri log maya, peta yang mengandungi koordinat sorokan dan kemudahan bagi pemilik sorokan melaksanakan penjagaan sorokan mereka.

Pada asalnya, kegiatan ini dikenali dengan nama *GPS stash hunt* atau *gpsstashing*. Akan tetapi, nama tersebut kurang digemari oleh para penggemar kegiatan kerana perkataan *stash* membawa konotasi negatif. Sejak daripada itu, nama *geocaching* digunakan sebagai pengganti kepada nama asal kegiatan tersebut.

Sebuah catatan sejarah kegiatan ini telah merekod tindakan daripada Jeremy Irish dan syarikatnya Grounded, Inc (kini Groundspeak) yang telah mencetuskan kontroversi dengan tujuan 'memperdagangkan dan memonopoli kegiatan ini'. Tindakan tersebut termasuklah cubaan menyerap masuk kegiatan *[[letterboxing]]*.

Terdapat juga beberapa geosorok yang diletakkan di angkasa lepas atas kebenaran daripada syarikat pengendali kegiatan ini, Groundspeak. Salah satu daripada geosorok terletak di Stesen Angkasa Antarabangsa oleh Richard Garriott pada tahun 2008, namun koordinat geosorok tersebut ditandakan di Kosmodrom Baikonur, Kazakhstan kerana peta laman penyenaraian yang digunakan hanya memaparkan muka bumi sahaja. Garriott turut meninggalkan satu pepijat lancong (*travel bug*, sejenis barangan berkod yang dibawa dan ditinggalkan oleh para penggeosorok dari satu geosorok ke geosorok lain) di sana. Setakat Jun 2025, hanya seorang sahaja yang berhasil menjumpai geosorok tersebut, iaitu pada 17 November 2013. 

Pepijat lancong kedua yang telah dibawa ke angkasa lepas ialah pepijat yang terdapat pada sebuah robot perayau Marikh *[[Perseverance]]* yang mendarat di Marikh pada 18 Februari 2021. Kod pepijat lancong tersebut telah diukir pada sebiji cakera gelas kecil yang dijadikan sasaran penentukuran bagi alat pengimbasan SHERLOC dan dapat dipaparkan melalui pengambilan gambar oleh kamera WATSON yang dipasang pada bahagian hujung 'lengan' robot perayau itu.

## Ciri Geosorok

Bagi sebuah geosorok tradisional, seorang penggeosorok akan meletakkan bekas kalis air yang mengandungi buku log dan kadangkala juga sebatang pen atau pensel serta barangan tukar atau barangan boleh dijejak (*trackable*). Kemudian, koordinat geosorok tersebut direkod dan diterbitkan di laman senarai. Penggeosorok lain akan mendapatkan koordinat geosorok tersebut dan memulakan pencarian mereka. Apabila geosorok tersebut dijumpai, penggeosorok akan menulis rekod di buku log dan di laman penyenaraian lalu meletakkan semula geosorok di tempat asal. Penggeosorok boleh membuat pertukaran barangan yang terdapat di dalam geosorok (kecuali buku log, pen/pensel dan cap) dengan barangan lain yang sama nilai atau lebih bernilai.

Dalam kegiatan geosorok, barangan pertukaran tersebut biasanya dipanggil *SWAG* (*stuff we all get*, barangan kita semua akan dapat). Barangan sebegini tidaklah bernilai dari segi kewangan, tetapi membawa nilai sentimental kepada seseorang penjumpa. Antara barangan tersebut termasuklah duit kertas atau syiling, mainan kecil, cenderamata, buku dan cakera padat. Sesetengah penggeosorok turut meninggalkan pin, geosyiling dan barang kraf yang dibuat khas sebagai bukti keberadaan mereka dan kejayaan menjumpai sorokan.

Selain itu, satu lagi barangan khas yang kian bergerak daripada satu geosorok kepada geosorok lain ialah barangan "penumpang" seperti pepijat lancong dan geosyiling (*geocoin*, barangan berbentuk syiling kecil yang berfungsi serupa pepijat lancong). Barangan sebegini mempunyai suatu tugasan yang diserahkan oleh pemiliknya. Selalunya, tugasan tersebut merangkumi perkara seperti peletakan di dalam geosorok yang jauh dari rumah pemiliknya atau barangan tersebut "bercuti" di sesebuah negara. Barangan tersebut mungkin juga ditugaskan untuk "berlumba" dengan barangan milik penggeosorok lain melalui pergerakan ke geosorok dengan lebih laju atau lebih jauh. Tugasan lain ialah mendapatkan maklumat yang hanya terdapat di sesebuah kawasan khusus seperti jenis pokok, sejarah tempat dan burung.

Menurut peraturan daripada laman-laman penyenaraian geosorok, barangan berbahaya dan diharamkan seperti senapang dan dadah tidak dibenarkan untuk diletakkan di dalam geosorok. Makanan, walaupun ditutup rapat, juga tidak dibenarkan kerana dianggap kotor dan bakal menarik perhatian binatang.

Jika sesebuah geosorok dimusnahkan atau dicuri oleh seseorang di luar kegiatan geosorok, maka hal ini dipanggil sebagai "di*muggle*", merujuk kepada istilah "*[[muggle]]*" yang bermakna seseorang yang tidak tahu berkenaan kegiatan geosorok. Istilah tersebut dipinjamkan daripada siri *[[Harry Potter]]* yang pada masa itu sedang meningkat dari segi populariti sejajar dengan perkembangan kegiatan geosorok.

Setiap geosorok mempunyai saiz dan tahap kesukaran yang berbeza. Geosorok yang mudah dicari biasanya dipanggil geosorok yang boleh "dipandu lalu", "letak kenderaan dan ambil" serta "sorok dan lekas". Geosorok yang lebih sukar pula mungkin mengambil masa yang lebih lama untuk dicari, memerlukan penjelajahan yang lebih besar serta melibatkan penggunaan peralatan yang lebih khusus seperti sut penyelaman skuba, peralatan kayak dan *[[abseiling]]*.

Saiz geosorok yang wujud terdiri daripada nanogeosorok bermagnet sekecil hujung jari hingga geosorok bersaiz baldi lima gelen dan geosorok sebesar lori kontena. Sejenis geosorok yang biasa digunakan terutamanya di kawasan luar bandar ialah bekas peluru. Hal ini demikian kerana bekas sebegini kalis air, api dan binatang serta tahan lasak dan murah. Geosorok kecil pula lebih banyak terdapat di kawasan bandar kerana mudah untuk disembunyi.

## Jenis Geosorok

Sejak permulaan kegiatan ini, pelbagai jenis geosorok telah diwujudkan yang mempunyai peraturan dan ciri yang tersendiri. Berikut merupakan beberapa jenis geosorok yang terdapat dalam laman penyenaraian geocaching.com.

### Sorokan Tradisional
Jenis geosorok yang paling ringkas kerana terdiri daripada bekas pelbagai saiz dan kertas log serta tempat persembunyian ditandakan dengan koordinat yang tepat.

### Sorokan Malam
Sorokan sebegini ditujukan untuk pencarian waktu malam dan biasanya memerlukan lampu suluh ultraungu.

### Multisorokan
Geosorok ini mengandungi sekurang-kurangnya satu peringkat yang perlu dilalui sebelum mendapatkan koordinat geosorok fizikal sebagai peringkat akhir. Koordinat yang diterbitkan merujuk kepada tempat bermulanya peringkat pertama. Pada setiap peringkat, penggeosorok perlu mendapatkan maklumat yang boleh membawa mereka ke peringkat seterusnya atau terus ke peringkat akhir. Peringkat tersebut boleh wujud sama ada secara fizikal (peringkat pertama mempunyai koordinat untuk peringkat berikutnya) atau secara maya (penggeosorok perlu menjawab soalan menggunakan maklumat dalam suatu papan tanda bersejarah untuk membuat pengiraan koordinat akhir geosorok).

### Sorokan Misteri
Juga dipanggil sebagai sorokan teka-teki. Penggeosorok perlu menyelesaikan sebarang teka-teki atau membawa peralatan khas bagi mendapatkan titik koordinat seterusnya atau terus ke koordinat akhir. Hampir selalunya, pemilik geosorok akan memaklumkan melalui bahagian maklumat geosorok bahawa sorokan berkenaan tidak semestinya terletak di koordinat akhir yang didapatkan, tetapi berdekatan atau di dalam kawasan yang ditandakan. Teka-teki yang ditanyakan terdiri daripada soalan matematik mudah atau soalan sukar yang memerlukan ilmu pengetahuan dalam pengaturcaraan komputer. Laman seperti *Geocaching Toolbox* membantu dalam menyediakan kemudahan senarai sifer yang biasa digunakan dalam geosorok sejenis ini.

Geosorok ini juga mempunyai beberapa lagi jenis yang termasuk ke dalam golongan sorokan misteri.

#### Sorokan Cabaran
Geosorok ini memerlukan penggeosorok menyiapkan sesuatu tugasan berkaitan kegiatan geosorok sebelum dibenarkan untuk dilog secara dalam talian. Namun demikian, keperluan ini tidak terikat kepada mereka yang ingin membuat log secara fizikal. Contoh tugasan yang terdapat pada geosorok sebegini ialah tugasan mencari geosorok yang memuaskan suatu bahagian, membuat sebilangan log geosorok pada suatu masa dan mencari geosorok yang disembunyi pada setiap hari dalam sebulan.

Sejak tahun 2017, Groundspeak telah mewajibkan setiap sorokan cabaran untuk memasukkan sekali laman *geochecker* bagi memudahkan seseorang menyemak kelayakan mereka dalam cabaran tersebut. Penulisan aturcara kod bagi penyemakan sesuatu cabaran boleh dibuat sendiri atau melalui sukarelawan di forum ProjectGC.

#### Sorokan Bonus
Sorokan bonus menggalakkan penggeosorok mencari sebilangan geosorok yang terikat pada suatu siri (sama ada dalam satu kawasan sama atau dimiliki oleh pemilik sama) sebelum mencari geosorok ini. Kadangkala, geosorok yang terdapat dalam siri tersebut mempunyai petunjuk yang membantu dalam pencarian sorokan bonus. Sorokan bonus juga tidak boleh wujud lebih daripada satu.

#### Sorokan Berciap
Geosorok ini juga dikenali sebagai sorokan suar tanpa wayar. Geosorok ini merupakan sejenis bekas elektronik buatan Garmin menggunakan teknologi suar tanpa wayar dan sebesar separuh wang kertas. Geosorok ini menggunakan sebiji bateri dan menghasilkan semboyan yang boleh dikesan oleh peranti buatan Garmin. Geosorok ini boleh mengumpul maklumat berkaitan petunjuk, koordinat, kiraan pengunjung dan boleh mengesahkan keberadaan apabila dekat. Geosorok ini telah mencetuskan beberapa perbincangan dan kontroversi apabila cadangan menambah ciri khusus berkaitan penggunaan teknologi suar dibawakan. Bergantung kepada pemilik, geosorok ini juga boleh dijadikan sorokan tradisional atau multisorokan.

### Geosorok ''Geocaching HQ''
Dengan logo yang tersendiri, geosorok rasmi ini terletak di ibu pejabat Groundspeak di Seattle, Washington, Amerika Syarikat dan dikategorikan jenis geosorok asing walaupun berfungsi sama seperti sorokan misteri. Pada Julai 2025, geosorok ini mempunyai rekod lebih 27,000 log.

### Sorokan ''Wherigo'' (WIG)
Geosorok ini menggunakan 'kartrij' *Wherigo* sebagai panduan kepada pencarian sorokan fizikal, tetapi terdapat juga 'kartrij' yang tidak mempunyai sorokan fizikal tersebut. *Wherigo* merupakan platform perisian sedar-lokasi yang dikeluarkan pada Januari 2008. Platform ini membolehkan pengguna merangka sebuah kisah melalui pembinaan fail tertutup yang digelar 'kartrij' dan boleh dibaca menggunakan perisian khas. Kisah tersebut menggunakan kelebihan maklumat GPS dalam mencetuskan siri peristiwa maya, seperti menggunakan objek maya dan berinteraksi dengan watak kisah. Kisah sebegini dapat diselesaikan melalui pergerakan ke suatu tempat atau menyelesaikan teka-teki.

Laman *Wherigo* telah menyediakan kemudahan membina 'kartrij', namun pembina berkenaan masih berada pada fasa *alpha* sejak Mei 2008. Setakat ini, perisian pemain rasmi dikeluarkan di peranti pintar dan *[[Pocket PC]]* serta beberapa peranti GPS keluaran Garmin. Bagi memberikan kemudahan pengguna terhadap *Wherigo*, Wherigo Foundation (tidak berkaitan dengan Groundspeak) diasaskan pada Disember 2012 yang berusaha memberikan pengalaman penggunaan yang konsisten di setiap platform, menyambung aplikasi-aplikasi Wherigo menggunakan sebuah antara muka pengaturcaraan aplikasi (API) dan menambah ciri moden dalam platform *Wherigo*.

### ''Wherigo'' Berbalik (RWIG)
Sejenis sorokan *Wherigo* yang menggunakan satu 'kartrij' khas yang dibina pada tahun 2011. Tiga set nombor perlu didapatkan kemudian dimasukkan ke dalam 'kartrij' ini. Setelah dimasukkan, pengguna diberikan sebuah peralatan maya yang akan menyemak jarak antara pengguna berkenaan dengan geosorok tanpa memberikan arah. Pengguna perlu menggunakan kaedah penyisihan bagi mendapatkan jarak yang lebih dekat. Apabila jarak dapat dikurangkan kepada 25 meter atau kurang, koordinat akhir ditayangkan sebagai bukti keberadaan geosorok. Bilangan penggunaan peralatan maya itu turut direkod sebagai statistik.

### Kotak Surat Kacukan
Sebuah geosorok yang merupakan gabungan antara geosorok dan kotak surat. Geosorok ini mempunyai buku log dan cap getah yang tidak sepatutnya dijadikan barangan tukar. Penggeosorok akan mengecap ke dalam buku log peribadi sebagai satu 'cenderamata' dan juga meninggalkan cap sendiri di buku log geosorok tersebut. Kebiasaannya, koordinat yang diberikan bukan koordinat akhir, tetapi tempat permulaan sebelum mengikuti bebrapa arahan yang diberikan dalam butiran maklumat geosorok tersebut. Arahan tersebut berupa petunjuk arah seperti 'gerak 20 meter dan belok kiri' dan 'gerak 20 langkah setelah melepasi pokok besar'.

### Sorokan Projek A.P.E.
Juga dikenali sebagai sorokan *Ape*. Sebanyak 14 sorokan *Ape* diletakkan di seluruh dunia sebagai usaha antara Groundspeak dan 20th Century Studios mempromosikan tayangan filem rekaan semula tahun 2001 *[[Planet of the Apes]]*. Setiap geosorok mempunyai prop dan barangan berkaitan filem tersebut. Pada Julai 2025, hanya dua daripada 14 sorokan *Ape* yang masih aktif. Salah satu sorokan *Ape* terdapat berdekatan Seattle, Washington, Amerika Syarikat manakala satu lagi berada di Brazil.

### Sorokan Maya

Geosorok ini tiada buku log atau bekas fizikal. Geosorok ini juga bukan bertujuan mencari barangan, tetapi mencari ciri tertentu di suatu kawasan dan mengambil gambar sebagai bukti kehadiran di tempat berkenaan. Barangkali, beberapa soalan boleh dituju kepada penggeosorok sebelum dibolehkan membuat penghantaran log secara maya. Pada tahun 2005, penggeosorok tidak lagi dibenarkan meletakkan sorokan maya kerana dikategorikan sebagai sorokan legasi.

Pada 24 Ogos 2017, Groundspeak mengumumkan pemberian 4,000 hadiah maya kepada para penggeosorok yang telah banyak menyumbang dalam kegiatan geosorok. Hadiah tersebut memberi peluang kepada mereka membuat terbitan satu sorokan maya. Disebabkan permintaan yang tinggi dalam pemilikan sorokan maya, 4,000 sorokan maya mula diberikan setiap tahun. Kelayakan pemilikan sorokan maya bergantung kepada syarat yang dikeluarkan pada tahun tertentu.

### ''EarthCache''
Sebuah geosorok yang berfungsi serupa sorokan maya. Berbanding geosorok biasa yang melalui proses penerbitan melalui penyemak tempatan, *EarthCache* disemak oleh wakil penyemak daripada Persatuan Geologi Amerika. Pemilik ditugaskan untuk mengajarkan ilmu berkaitan geologi yang terdapat pada suatu ciri di tempat yang ditandakan koordinat. Penggeosorok akan menjawab soalan-soalan sebelum membuat log maya. Soalan tersebut terdiri daripada soalan mudah seperti penerangan warna dan ketebalan lapisan singkapan kepada soalan lebih kompleks seperti pengambilan ukuran halaju arus sungai atau ofset gelinciran. *EarthCache* merangkumi pelbagai jenis bidang dalam geologi, misalnya pembentukan batuan, mineralogi, gempa bumi, proses persungaian, penghakisan, volkanologi dan sains planet.

### Sorokan Tanpa Lokasi
Juga dinamakan sebagai sorokan berbalik. Geosorok ini sama seperti kegiatan mencari harta karun kerana penggeosorok perlu mencari suatu sifat atau barangan khusus (contohnya patung atau sekolah yang mempunyai satu kelas) dan mengambil swafoto bersama-sama sifat atau barangan tersebut sebagai bukti keberadaan di tempat berkenaan. Sesetengah sorokan tanpa lokasi juga tidak membenarkan log yang menggunakan sifat atau barangan dari tempat yang telah dijumpai oleh orang lain. Geosorok ini tidak lagi dibenarkan untuk diterbitkan sejak tahun 2005, tetapi terdapat beberapa terbitan rasmi baru-baru ini. Pada tahun 2020, sebuah sorokan tanpa lokasi diterbitkan oleh Groundspeak bagi menyambut 20 tahun kegiatan geosorok. Penggeosorok ditugaskan mencari maskot Signal si katak dan mengambil gambar bersama-samanya. Namun demikian, pandemik COVID-19 yang kian merebak telah menyebabkan pelanjutan tarikh penutupan geosorok ini kepada 1 Januari 2023. Sorokan tanpa lokasi lain yang telah diterbitkan termasuklah sorokan berkaitan usaha bergotong-royong memelihara persekitaran dan sorokan menyambut 25 tahun kegiatan geosorok.

### Sorokan Kamera Web
Sejenis geosorok yang terdapat berdekatan kamera web awam. Penggeosorok digalakkan mengambil tangkap layar keberadaan mereka melalui laman yang menstrim kamera web tersebut. Tiada sorokan kamera web baharu diterbitkan kerana dikategorikan sorokan legasi oleh Groundspeak.

### ''Adventure Lab''
Sebuah sorokan maya yang mengandungi satu set lima tanda lokasi. Geosorok ini bersifat seperti lawatan sambil berjalan mempelajari maklumat sesebuah tempat seperti sejarah, budaya dan agama. *Adventure Lab* mula diperkenalkan pada tahun 2014 sebagai salah satu idea pengujian pemasaran daripada Groundspeak. Di setiap tanda lokasi, penggeosorok perlu mencari suatu kata kunci bagi menyelesaikan teka-teki yang ditanyakan. Apabila betul, mereka boleh terus ke tanda lokasi seterusnya. Setiap singgahan ke tanda lokasi juga dikira dalam pengiraan jumlah perjumpaan geosorok. Bagi sebilangan besar *Adventure Lab*, sebuah geosorok (dilabel sebagai sorokan misteri) akan diletakkan sebagai bonus selepas penyiapan *Adventure Lab* tersebut. Sebuah aplikasi khas dibina untuk pembinaan dan pencarian *Adventure Lab*. Penggeosorok yang ingin membina *Adventure Lab* sendiri perlu mendapatkan kredit yang membenarkan satu set lima tanda lokasi diletakkan bagi satu kredit. Penerbitan *Adventure Lab* tidak perlu melalui proses penyemakan, tetapi masih terikat kepada garis panduan yang ditetapkan.

### Sorokan Acara
Sebuah geosorok yang melibatkan penganjuran perjumpaan para penggeosorok secara fizikal sama ada secara tempatan atau besar-besaran. Geosorok ini tidak semestinya mempunyai buku log kerana para penggeosorok yang hadir boleh menandakan log sebagai bukti kehadiran secara maya. Geosorok ini merangkumi beberapa jenis geosorok serupa.

#### Acara biasa
Geosorok ini menghimpunkan para penggeosorok tempatan. Penerbitan geosorok ini biasanya dilakukan sekurang-kurangnya 14 hari sebelum hari kejadian, dan perlu lebih lama daripada 30 minit. Maklumat berkaitan masa dan tempat acara dimasukkan sekali di dalam maklumat geosorok.

#### Acara ''Cache-In Trash-Out'' (CITO)

Satu inisiatif alam sekitar yang wujud sejak tahun 2002 melibatkan kegiatan gotong-royong seperti mengutip sampah, pembasmian spesies invasif, penanaman pokok dan tanaman serta pembuatan denai. Seperti sorokan acara biasa, acara CITO perlu diterbitkan 14 hari sebelum hari acara. Tempoh yang digalakkan adalah sekurang-kurangnya dua jam.

#### Acara Mega

Acara yang serupa sorokan acara biasa, tetapi melibatkan kunjungan lebih daripada 500 penggeosorok dan diacarakan oleh sebuah badan kegiatan geosorok tempatan yang bekerjasama dengan pihak berkuasa tempatan dan diuar-uarkan oleh Groundspeak. Acara mega biasanya berlangsung selama sejam serta mengandungi pelbagai jenis aktiviti sebelum, semasa dan selepas hari acara. Antara aktiviti yang diadakan termasuklah penggambaran bersama-sama maskot rasmi kegiatan geosorok, pencarian geosorok yang baharu berdekatan dan panel perbincangan bersama wakil Groundspeak dan penyemak geosorok. Pendanaan dilakukan secara penjualan tiket murah dan pelelongan amal. Terdapat juga vendor jualan yang menjual makanan, geosyiling dan cenderamata acara.

#### Acara Giga
Acara yang serupa acara mega, dengan penyertaan lebih 5,000 penggeosorok. Acara ini juga menganjurkan aktiviti sama seperti acara mega dengan penambahan seperti Pengembaraan Teka Lorong Keliru GPS, konsert langsung dan karnival. Seminggu sebelum acara giga bermula, beberapa acara kecil dilangsungkan berdekatan sebagai cara kumpulan-kumpulan penggeosorok berkumpul dan melancong di tempat tersebut. Hanya satu acara giga boleh dilaksanakan pada satu-satu masa di seluruh dunia.

#### Pameran Pengembaraan Teka Lorong Keliru GPS
Sebuah pameran yang mengajarkan orang awam tentang teknologi GPS dan kegiatan geosorok melalui pengalaman interaktif. Pameran ini biasanya terdapat di acara mega dan acara giga serta mengandungi sekumpulan geosorok (selalunya berbentuk *Adventure Lab*).

#### Acara Sambutan Masyarakat (CCE)
Acara yang diadakan bagi menyambut ulang tahun kegiatan geosorok. Kali pertama acara ini diadakan adalah pada tahun 2010 melalui acara 'Hilang dan Jumpa' bagi menyambut tahun kesepuluh kegiatan geosorok. Sambutan ulang tahun ke-20 pula diadakan pada tahun 2020, tetapi pandemik COVID-19 menyebabkan pemanjangan tempoh sambutan kepada tahun 2022. Pada tahun 2025, acara ini diadakan sekali lagi, dengan penggeosorok dibenarkan untuk menganjurkan sendiri acara ini sekiranya memenuhi syarat yang ditentukan oleh Groundspeak.

#### Pesta Masyarakat ''Geocaching HQ''
Acara khas yang menyambut peristiwa penting dalam kegiatan geosorok. Pada tahun 2025, penggeosorok yang telah menganjurkan acara mega dan giga boleh memohon kebenaran penganjuran pesta ini. Seperti acara mega dan giga, mereka yang layak akan mendapat pakej sumbangan daripada Groundspeak bagi membantu dalam penganjuran. Antara sumbangan yang diberikan ialah cenderamata khas, penyumbangan kod boleh dikesan untuk barangan acara dan kunjungan maskot rasmi.

### Geosorok yang Tidak Lagi Wujud
#### Sorokan Bergerak atau Melancong
Sejenis sorokan misteri yang melibatkan pergerakan geosorok dari satu koordinat ke koordinat yang lain. Misalnya, seseorang penggeosorok akan menjumpai sorokan bergerak, kemudian meletakkan geosorok tersebut di suatu tempat baharu yang tidak jauh dan mendapatkan koordinat tempat baharu tersebut. Pemilik geosorok itu akan dimaklumkan koordinat baharu dan mengemaskini koordinat tersebut. Geosorok ini diarkibkan kerana banyak masalah yang timbul seperti kesukaran pemilik mengenal pasti keadaan geosorok, cabaran mengelakkan peletakan geosorok di kawasan larangan dan sikap segelintir penggeosorok yang menjadikan geosorok tersebut seperti sebuah barangan boleh dijejak dan menyimpan geosorok tersebut.

## Etika Kegiatan
Setiap laman penyenaraian geosorok mempunyai garis panduan tersendiri berkenaan penerbitan geosorok. Beberapa agensi kerajaan dan pegawai yang terlibat dalam pengendalian kawasan awam juga telah mengeluarkan garis panduan bagi kegiatan geosorok agar dapat menjaga kawasan awam daripada vandalisme akibat sikap keterlaluan daripada segelintir yang bergiat di dalam kegiatan tersebut. *The Geocacher’s Creed* merupakan satu garis panduan umum yang sepatutnya dipatuhi oleh setiap penggeosorok. Peraturan yang biasa dipersetujui ialah tidak membahayakan orang lain, mengurangkan kesan terhadap alam sekitar, mematuhi perbatasan kawasan persendirian dan mengelakkan orang awam berasa cemas disebabkan tingkah laku yang dianggap aneh.

## Penggunaan Teknologi
### Memperoleh data
Fail GPX yang mengandungi maklumat pemerian geosorok dan beberapa daftar log terbaru boleh didapati di mana-mana laman penyenaraian geosorok. Penggeosorok boleh memuat turun data geosorok (juga dikenali sebagai titik laluan) dalam pelbagai jenis format (kebiasaannya fail GPX yang menggunakan format XML merupakan format yang paling banyak digunakan). Sesetengah laman turut membenarkan penggeosorok membuat pencarian sebilangan geosorok di suatu kawasan berdasarkan poskod atau koordinat lalu memuat turun data tersebut melalui satu lampiran e-mel. Aplikasi seperti GeoBeagle telah membolehkan pengguna Android membuat pencarian dan pemuatturunan data geosorok.

### Menukar dan menapis data
Pelbagai jenis aplikasi geosorok telah menyediakan ciri pengurusan data geosorok, penterjemahan fail dan personalisasi. Perisian geosorok membolehkan penggunaan ikon khas atau penapisan sorokan berdasarkan kriteria tertentu seperti jarak daripada satu koordinat, tahap kesukaran dan tarikh terkini geosorok dijumpai.

**Geosorok tanpa kertas** merujuk kepada pencarian geosorok tanpa menyediakan percetakan fizikal yang mengandungi maklumat geosorok. Mereka yang mencari geosorok tanpa kertas difahamkan menggunakan peranti elektronik bagi mengakses maklumat geosorok, contohnya merujuk maklumat yang dimuat turun ke dalam pembantu digital peribadi (PDA) atau peranti elektronik lain. Beberapa aplikasi dan peranti GPS (terutama peranti buatan Garmin, DeLorme dan Magellan) boleh membaca data GPX secara terus, membuatkan penggunaan PDA tidak lagi diperlukan. Selain itu, maklumat geosorok boleh didapatkan melalui komputer riba atau peranti pintar yang disambungkan kepada Internet. Kini, menjadi kebiasaan bagi para penggeosorok memuat turun aplikasi khas geosorok ke dalam peranti pintar yang mempunyai penerima GPS. Pencarian dan pemuatturunan geosorok terdekat boleh dilakukan di dalam aplikasi berkenaan dan penggeosorok boleh mencari geosorok dengan penerima GPS di dalam peranti mereka.

Satu lagi cara geosorok tanpa kertas yang menimbulkan kontroversi ialah pemuatturunan geosorok secara besar-besaran yang hanya mengandungi koordinat dan nama sorokan ke dalam peranti penerima lama. Walaupun cara ini membawa kejayaan kepada segelintir penggeosorok, masalah yang timbul termasuklah ketiadaan petunjuk dan maklumat geosorok. Akibatnya, mereka tidak cakna akan perbatasan yang ada seperti kawasan larangan, waktu pembukaan atau penutupan suatu kawasan, masa geosorok boleh dicari dan parkir kenderaan yang dibolehkan. 

### Peranti bimbit
Laman web geocaching.com mempunyai aplikasi berbentuk percuma premium yang membolehkan pengguna meneliti sorokan melalui berbagai-bagai jenis peranti seperti Android, iOS dan Windows Phone. Laman tersebut juga menggalakkan pembinaan aplikasi pihak ketiga melalui sebuah perkongsian program API. Namun demikian, terdapat beberapa perbatasan yang perlu diikuti ketika menggunakan API tersebut kerana masih dimiliki secara mutlak oleh Groundspeak.

Seterusnya, c:geo pula merupakan aplikasi penuh fungsi bersifat sumber terbuka yang dibina untuk peranti Android. Aplikasi ini dibina atas ketidakpuashatian para pembangun terhadap polisi Groundspeak yang tidak menerima pembangunan sumber terbuka. c:geo mengandungi fungsi yang serupa geocaching.com seperti meneliti sorokan pada peta, navigasi dengan kompas, peta atau aplikasi lain serta membuat log jumpa atau tidak jumpa.

Sekumpulan penggeosorok juga telah membina peranti mudah alih GPS sendiri menggunakan sensor GPS daripada Lego Mindstorms NXT.

## Reaksi Umum

Pihak berkuasa dan orang awam telah memberikan reaksi yang berbeza terhadap kegiatan geosorok.

Ada kalanya, penggeosorok telah disoal siasat oleh pihak polis kerana didakwa melakukan aktiviti yang mencurigakan. Siasatan kawasan terlibat juga telah membawa kepada penggeledahan geosorok oleh pihak polis dan skuad bom. Perkara yang sama turut berlaku di kawasan jalanan seperti Wetherby, Yorkshire, England pada tahun 2011 dan Alvaston, Derby, England pada tahun 2020.

Kegiatan ini telah menyebabkan penutupan beberapa sekolah seperti yang berlaku di Sekolah Tinggi Fairview, Boulder, Colorado, Amerika Syarikat. Terdapat beberapa sorokan yang dimusnahkan oleh skuad bom. Dakwaan penakutan bom telah menyebabkan penyekatan pergerakan di banyak kawasan dari tanah perkuburan perkampungan ke taman tema besar seperti Disneyland.

Beberapa pegawai kerajaan dan orang awam telah mengkritik peletakan geosorok dan menyamakan tindakan tersebut dengan tindakan membuang sampah merata-rata. Sesetengah penggeosorok cuba melawan persepsi tersebut dengan mengutip sampah sambil mencari sorokan, atau *Cache In Trash Out*. Acara atau sorokan biasanya diatur bagi menggalakkan pembersihan kawasan-kawasan terutamanya yang kurang mendapat perhatian pihak berkuasa. Bekas sorokan lama juga dibawa pulang apabila sorokan tersebut diarkibkan.

Kegiatan geosorok ialah kegiatan yang dibenarkan di kebanyakan negara dan selalunya diterima dengan baik oleh pihak berkuasa apabila maklumat kegiatan tersebut diterangkan kepada mereka. Namun demikian, beberapa cara peletakan sorokan telah membawa kepada masalah. Sebagai contoh, pemilik boleh meletak sorokan mereka di kawasan persendirian, tetapi dengan syarat mendapat keizinan tuan tanah. Hal ini menjadi masalah apabila penggeosorok yang kurang cakna akan menceroboh kawasan tersebut dan menyebabkan kerosakan pada bangunan kerana mereka anggap sorokan tersebut terletak di dalam atau di atap bangunan berkenaan walaupun bukan sedemikian. Beberapa sorokan juga terletak di kawasan yang boleh membawa syak wasangka apabila percubaan pencarian dilakukan. Antara kawasan tersebut ialah berdekatan sekolah, taman permainan kanak-kanak, bank, kawasan perumahan, bawah jambatan, mahkamah dan kedutaan. Hal ini dikhuatiri menyebabkan orang awam menyangka pencari itu sebagai orang yang mencurigakan, sedang menanam bom atau menyimpan dadah. Disebabkan itu, penggeosorok dinasihatkan untuk menandakan bekas sorokan mereka dengan lambang dan penulisan yang menyatakan barangan tersebut sebagai geosorok agar tidak dikelirukan dengan barangan yang berbahaya.

Selain keraguan berkenaan pembuangan sampah merata-rata atau ugutan bom, beberapa penggeosorok telah meletakkan sorokan mereka di tempat-tempat yang tidak sesuai seperti kotak elektrik yang mengundang bahaya. Sorokan sebegini tidak dibenarkan dan beberapa laman penyenaraian geosorok telah menguatkuasakan garis panduan bagi cara peletakan sorokan yang tidak dibolehkan. Namun begitu, sorokan yang bermasalah boleh terlepas pandang kerana penyemak sorokan tidak dapat melihat tempat dan cara sorokan tersebut disembunyikan. Penggeosorok boleh menggunakan budi bicara mereka dan bertanggungjawab melaporkan atau menasihati pemilik akan masalah sorokan yang timbul.

### Penggubalan Undang-undang
Peraturan peletakan sorokan bagi sesebuah wilayah telah menjadi semakin rumit. Contohnya, di Virginia, Amerika Syarikat, Jabatan Pengangkutan Virginia dan Agensi Pengurusan Hidupan Liar kini melarang peletakan sorokan di semua kawasan milik kedua-dua badan berkenaan. Peletakan sorokan dibolehkan di beberapa kawasan bandar, pekan dan kawasan rekreasi tanpa sebarang halangan. Sebaliknya, peletakan di kawasan lain perlu dengan kebenaran yang membawa kepada proses permit yang lama.

Di Carolina Selatan, Rang Undang-undang 3777 diluluskan oleh Rumah Perwakilan Carolina Selatan pada tahun 2005. Salah satu klausa menyebut bahawa "Adalah menyalahi undang-undang bagi seseorang melibatkan diri dengan kegiatan geosorok atau kotak surat apabila berada di kawasan perkuburan atau di kawasan bersejarah atau berarkeologi atau hartanah bersejarah yang dikenal pasti melalui plak peringatan tanpa kebenaran bertulis daripada pemilik atau badan yang mengawasi kawasan tersebut." Rang tersebut telah dirujuk ke jawatankuasa dan menjadi sebahagian daripada peraturan negeri.

Selain itu, Jabatan Sumber Asli Illinois mewajibkan penggeosorok yang ingin meletak sorokan mereka di mana-mana taman negeri Illinois, Amerika Syarikat untuk menghantar lokasi melalui peta topografi 7.5 minit milik USGS, nama dan butiran perhubungan individu, senarai barangan asal yang terdapat di dalam geosorok serta gambar sorokan tersebut.

Semasa pandemik COVID-19 pada April 2020, perbandaran Highland East, Ontario, Kanada melarang sementara kegiatan geosorok kerana dikhuatiri bekas geosorok tidak dinyahjangkit selepas dijumpai.

### Di Malaysia
Kegiatan ini kurang mendapat sambutan di Malaysia. Majoriti geosorok terdapat di kawasan Lembah Klang dan Pulau Pinang, dengan beberapa lagi di Kuantan, Pahang dan Kuching, Sarawak.

Kegiatan ini telah digunakan sebagai salah satu cara mendidik orang awam berkenaan teknologi GPS dan turut dijadikan sebuah pertandingan semasa pelangsungan sebuah karnival kerajaan.

## Insiden

Beberapa kes kematian telah dilaporkan yang dikaitkan dengan kegiatan geosorok.

Kematian seorang penggeosorok terhandal berusia 21 tahun "semasa beliau cuba mencari sorokan milik Groundspeak yang dikatakan tidaklah berbahaya seperti yang disangka" telah membawa kepada perbincangan antara penggeosorok berkenaan jika apa-apa pertukaran perlu dilakukan atau membawa Groundspeak ke muka pengadilan. Kini, Groundspeak telah mengemas kini terma dan syarat dalam geocaching.com yang menyatakan bahawa setiap penggeosorok mencari sorokan atas risiko sendiri.

Pada tahun 2008, dua pendaki yang hilang di Gunung Hood, Oregon, Amerika Syarikat menemui sebuah geosorok dan memaklumkan perkara berkenaan kepada pegawai penyelamat. Hal ini telah membolehkan pegawai penyelamat mencari dan menyelamatkan kedua-dua pendaki itu.

Dalam peristiwa lain, tiga penggeosorok dewasa, seorang wanita berumur 24 tahun dan ibu bapanya, ditemui terperangkap di dalam gua apabila sedang mencari geosorok dan diselamatkan oleh pihak bomba di Rochester, New York, Amerika Syarikat. Jurucakap Jabatan Bomba Rochester Lt. Ted Kuppinger menasihati bahawa mereka yang ingin melibatkan diri dengan sesuatu yang melebihi kemampuan mereka perlu cermat dan peka dengan kemampuan diri.

Pada tahun 2015, orang awam telah memanggil pengawal pantai Britain untuk menyiasat sekumpulan individu yang dilihat berjalan ke arah Muara Severn di pesisir pantai Clevedon, England dengan hasrat mencari petunjuk sebuah multisorokan. Walaupun kumpulan tersebut mengaku bahawa mereka selamat sahaja dan boleh berpatah balik ke daratan, mereka masih dianggap dalam keadaan bahaya oleh pengawal pantai berkenaan dan dibawa balik ke daratan menggunakan sebuah helikopter.

Pada Oktober 2016, empat orang telah menemui sebuah kereta yang terjatuh ke dalam sebuah gaung di Daerah Benton, Washington, Amerika Syarikat, ketika sedang mencari geosorok. Mereka turut menjumpai seorang pemandu yang tersangkut lalu memanggil pegawai kecemasan yang kemudiannya menyelamatkan pemandu itu.

Pada 9 Jun 2018, empat orang di Prague, Republik Czech sedang mencari sebuah sorokan di dalam terowong sepanjang 4 km apabila cuaca ribut menghumban mereka melalui terowong tersebut menuju ke Sungai Vltava. Akibatnya, dua orang maut, manakala dua lagi sempat diselamatkan daripada sungai itu.

## Laman Web dan Pemilikan Data
Terdapat pelbagai jenis laman web yang menyenaraikan geosorok di seluruh dunia. Laman-laman tersebut berbeza dari segi pilihan langganan, tahap kegiatan serta bilangan sukarelawan yang sedia menyemak dan memastikan sorokan sedia ada boleh diakses oleh semua.

### Laman web pertama
Laman web pertama telah dibina oleh Mike Teague pada 8 Mei 2000. Pada 2 September 2000, Jeremy Irish menghantar e-mel kepada pemilik laman tersebut untuk memaklumkan bahawa dia telah membina sebuah laman web baharu bernama *geocaching.com* dan menggunakan salinan senarai sorokan daripada laman web Mike Teague. Pada 6 September, Mike Teague mengumumkan bahawa dia akan menyerahkan tugasan penyenaraian sorokan kepada Jeremy Irish. Walaupun selaku pemilik laman pertama, Mike Teague hanya mempunyai lima log jumpaan sorokan.

### Geocaching.com

Laman web penyenaraian ini adalah yang terbesar dalam kalangan laman serupa. Laman ini dimiliki oleh Groundspeak Inc. dan mula beroperasi pada suku akhir tahun 2000. Laman ini beroperasi menggunakan model perniagaan percuma premium dan mempunyai keahlian di seluruh dunia serta menyenaraikan sorokan di lebih 190 negara dan tujuh benua, termasuk benua Antartika. Sorokan dan acara sering dilakukan oleh penyemak sukarelawan mengikut wilayah sebelum diterbitkan. Pengguna yang berkeahlian percuma mendapat akses koordinat, maklumat dan log bagi sesetengah sorokan, manakala pengguna berkeahlian premium boleh menggunakan penyaring carian tambahan, fungsi memuat turun sorokan secara lambakan ke dalam peranti GPS sekali gus, mendapat notifikasi e-mel penerbitan sorokan baharu serta akses kepada sorokan premium (tetapi sorokan premium boleh diakses secara percuma melalui laman web dan hanya dihadkan di aplikasi). Ibu pejabat Geocaching.com terletak di kejiranan Fremont, Seattle, Washington, Amerika Syarikat.

### Rangkaian Opencaching

Rangkaian Opencaching menawarkan penyenaraian sorokan yang bebas dan tanpa komersial kepada pengguna serta mempunyai jenis sorokan terbanyak, iaitu sorokan tradisional, maya, bergerak, multi, kuiz, kamera web, terikat nombor pengenalan (BIT), buku pelawat, USB, acara dan MP3. Berbanding kebanyakan laman web lain, laman ini kurang ketat dan tidak mengenakan bayaran kepada pegguna kerana perkhidmatan laman dikendalikan oleh warga komuniti. Proses penerbitan mungkin melibatkan penyemakan oleh sukarelawan komuniti dan perbuatan rentas-senarai (menerbit sorokan di laman penyenaraian lain) tidak digalakkan. Hal ini telah membawa kepada penerbitan sorokan yang tidak ada di laman penyenaraian lain. Kemudahan yang disediakan termasuk pengaturan sorokan kegemaran, pengubahsuaian carian, notifikasi sorokan baharu di suatu kawasan, cari dan bina pelbagai jenis sorokan, eksport pengemukaan GPX, gambar statistik dan lain-lain. Setiap titik dalam Rangkaian Opencaching (mewakili wilayah) mempunyai API yang boleh digunakan (dipanggil "OKAPI") secara percuma dalam pembinaan aplikasi pihak ketiga.

Negara-negara yang mempunyai laman web Opencaching khas ialah Amerika Syarikat (www.opencaching.us), Jerman (www.opencaching.de), Sweden (www.opencaching.se), Poland (www.opencaching.pl), Republik Czech (www.opencaching.cz), Belanda (www.opencaching.nl), Romania (www.opencaching.ro) dan United Kingdom (www.opencache.uk).

Berbanding laman penyenaraian lain, Opencaching membenarkan akses kepada semua jenis sorokan dan carian lanjutan secara percuma. Tambahan lagi, pengguna boleh menilai dan membuat laporan pada sorokan sedia ada. Dengan cara ini, pengguna lain boleh mendapatkan pandangan berkenaan sorokan dan menggalakkan peletakan sorokan yang lebih berkualiti. Fungsi ini juga berkesan dalam mengurangkan masalah sorokan yang terbengkalai atau kurang memuaskan kerana ulasan dan laporan negatif di log sorokan itu.

### OpenCaching.com (OX)
Laman web yang diselenggara oleh Garmin dari tahun 2010 hingga 2015. Laman ini dibina bertujuan menjadi laman yang bebas dan terbuka tanpa sebarang pengenaan caj. Pelulusan sorokan dilakukan oleh wargaa komuniti dan koordinat boleh diakses tanpa akaun. Perkhidmatan laman ini ditutup pada 14 Ogos 2015.

### Laman-laman Lain
Di kebanyakan negara, terdapat laman web tersendiri bagi penyenaraian geosorok, tetapi senarai tersebut didapatkan melalui laman-laman utama (geocaching.com dan Rangkaian Opencaching). Laman-laman kecil ini juga menerima terbitan sorokan khas yang tidak ada di laman utama tersebut, walaupun sorokan sebegini kurang mendapat perhatian. Meskipun begitu, terdapat juga beberapa pengecualian. Misalnya, laman web Geocaching.su masih popular di wilayah-wilayah yang sebelum ini di bawah penguasaan Kesatuan Soviet kerana masih menerima penyenaraian sorokan bertulisan abjad Cyril. Laman lain seperti Geocaching.de (laman web Jerman) dan Geocaching Australia pula menerima senarai jenis sorokan yang tidak wujud lagi di laman utama Geocaching.com, contohnya TrigPoint dan sorokan bergerak.

#### GPSgames
GPSgames.org merupakan laman komuniti yang menghimpunkan pelbagai jenis permainan dan kegiatan yang menggunakan peranti GPS. Laman ini membenarkan penyenaraian sorokan tradisional, maya, tanpa lokasi dan bergerak. Permainan lain termasuk *geodashing* (sebuah permainan apabila pengguna berlumba-lumba mendapatkan bilangan *dash* yang terbanyak dengan cara menghadirkan diri secara fizikal ke koordinat yang dinamakan *dash*), Shutterspot, GeoVexilla, MinuteWar, GeoPoker dan GeoGolf.

Laman ini bergantung kepada sumbangan dan boleh diakses secara percuma. Malangnya, laman ini berhenti operasi pada 30 Jun 2021.

#### NaviCache
Navicache.com bermula sebagai laman penyenaraian sorokan serantau pada tahun 2001. Selain menyenarai sorokan yang sudah ada di laman lain, laman ini juga mempunyai beberapa senarai sorokan tersendiri. Laman ini juga menyenarai hampir semua jenis sorokan dan tidak mengenakan caj bagi akses sorokan tersebut. Setiap geosorok yang ingin diterbitkan perlu disemak dan dipersetujui. Pada tahun 2012, terdapat pengumuman bahawa Navicache sedang dalam proses peralihan kepada pemilik baharu. Pemilik berkenaan menyatakan bahawa mereka "sedang merangka pelan pembinaan laman yang diingini oleh penggeosorok dengan peraturan yang sesuai. Oleh sebab Geocaching.com dan OX disokong oleh syarikat-syarikat besar, laman tersebut mempunyai dana dan warga, sedangkan kami hanyalah sebuah pasukan kecil - jadi kelebihan kami adalah kebolehan menjadi lebih dinamik dan mendengar pendapat pengguna." Namun demikian, laman ini tidak lagi aktif, dengan sorokan terkini diterbit pada tahun 2014.

#### TerraCaching
Terracaching.com dibina bertujuan memaparkan sorokan berkualiti tinggi berdasarkan kriteria tahap kesukaran atau tempat. Keahlian laman ini diuruskan melalui sistem penajaan dan setiap sorokan disemak secara semakan setara daripada pengguna lain. Laman ini menggalakkan sorokan jenis tradisional, multiperingkat dan maya serta terdapat banyak sorokan tanpa lokasi. Di Eropah, TerraCaching disokong melalui laman Terracaching.eu dan diterjemahkan kepada beberapa bahasa Eropah, mempunyai soalan lazim tambahan serta peralatan sokongan tambahan. TerraCaching tidak menggalakkan sorokan diterbitkan di laman lain (atau dipanggil ganda-senarai).

#### Extremecaching
Extremecaching ialah sebuah pangkalan data peribadi Jerman yang menyenaraikan geosorok bercirikan tahap kesukaran T5 atau sorokan mendaki, sorokan malam dan sorokan kawasan terbengkalai.

#### Geocaching Australia
Geocaching Australia ialah laman web komuniti yang ditujukan kepada penggeosorok dari Australia dan New Zealand. laman ini juga mempunyai jenis sorokan tersendiri seperti *Burke And Wills* (sebuah siri sorokan yang berkaitan sebuah laluan penerokaan bersejarah di Australia), *Movable_cache* dan sorokan pod (maklumat sorokan disimpan dalam bentuk fail MP3).

## Lihat Juga
*Letterboxing
**[[Pokémon Go]]*
*Realiti terimbuh
*Sistem Kedudukan Sejagat

## Rujukan